Tik-tok, min slapies en groet
Shkoder-meer Kunswinkeltjie in Makarska Roostuin in Tuscany Reënboog oor Sabie
So met die laaste drie dae se gereedmaak vir Holland, wil-wil die uitsien na die stad van my hart my soms oorweldig. "Ek sal maklik daar kan bly,"sê ek soms vir vriende, maar weet dat my mense in ons land vir my té belangrik is.
Tog ... wie weet?
Soms wonder ek steeds waar ek regtig hoort. My hart is op soveel plekke: Den Haag, die platorand van Mpumalanga, Scheveningen langs die Noordsee, die wildtuin, ou Delft, Gent in België ... En het stukkies van my siel nie in Makarska (Kroasië), Shkoder (Albanië) en die groen Toskaanse heuwels agtergebly nie? Ek kan myself maklik ook daar langs die Swanrivier in Perth sien stap, vrede in my hart met my ou Lief styf teenaan my.
Ek hou verskriklik baie van stilte. Ek hou ook van aksie. Nie aksie soos valskermspring of bungi jump nie. Nee, die ewige beweging van 'n stad. Ek hou van 'n stad. Baie. My geliefde stad, Den Haag, het alles wat 'n mens se hart kan begeer: Perfekte openbare vervoer, fantastiese winkels, geskiedenis, karakter en 'n persoonlikheid van sy eie. Hy vra jou amper soos 'n sku vryer om hom lief te hê soos hy is, maar weet nie dat hy reeds onweerstaanbaar is nie ...
Ek kan nie té veel skryf vanoggend nie: Ek het 'n Saterdag-afspraak met my twee kleinseuns - gaan hulle mis as ek doer ver sit. Ons het boonop nog heelwat admin om te doen die naweek en die pakkery vorder fluks. More gaan my kleindogter en haar tannie saam met my om die Franse sanger,Benjamin Fellato, se middagkonsert by te woon hier oorkant ons by die Brooklyn Teater. Ons 14-jarige meisiekind droom van kleinsaf drome oor Parys en ek weet sy gaan dit verskriklik geniet - nog 'n spesiale klein afskeid voor ons Dinsdag vertrek.
So ja, hoewel ek nog nie die antwoord het op my vraag hierbo nie, weet ek wel dat ek op hierdie oomblik, in dié jaar, hier in die Jakarandastad by my hartsmense hoort.
Wat die toekoms vir ons inhou, weet ek nie ...
Volgende keer vanuit Nederland - tot dan, mooi bly!
Van visums, lysies en aftel ...
Die tandem wag! En so lyk die arme lessenaar daagliks.
Ek glo ek en Henk word soms tot malwordens toe getoets! Nou is dit weer die schlep rondom visums.
Eers moes ek myne nou weer hernu - kan hulle nou nie in Vadersnaam vir my 'n langer Schengen gee as vir net een jaar nie? Lang relase word ingedien waarin ek mooi vra vir een vir tenminste drie jaar - soos wat ek al voorheen gekry het - maar nee, sowaar as vet kry ek weer een net vir 'n enkele jaar.
En toe is dit Henk se beurt: Hy het 'n nuwe paspoort gekry en nou moet sy SA-verblyfvisum daarna oorgeplaas word. Klink na 'n maklike taak, toch??? Maar nee, dit is nou een groot trainsmash volgens hulle. Ek meen, die visum is nog geldig, die nuwe paspoort is geldig, hoe op aarde kan dit nou so moeilik wees? Henk sit Maandag en wag daar en die rye vorder nie - toe die een ou eindelik kom kyk wat aangaan, lê die agent in die toe kantoor en slaap! Dit was 9:30 in die oggend!
I quit, I give up ...
MAAR, ons raak nou haastig vir ons Herfsreise in Holland. Ons vertrek oor minder as drie weke en ek moet bieg, ons het nog nie eers aan inpak
Dié slag gaan ons daar in die stad (Den Haag) in 'n oulike apartementje (volgens foto's) woon vir die tydperk (tot in Oktober). Ons kan nie regtig agterkom hoe goed (of swak) dit toegerus gaan wees nie, maar al waarvan ons seker is, is dat dit goeie WiFi het! Ons sal daar ook daagliks in kontak met almal in SA moet bly - besprekings vir reise moet gedoen word en inligting verstuur word - alles ná afloop van die dag se toere.
Ons het baie gawe mense vir ons Herfsreise en die Whatsapp-groepies begin al buzzz! Teen die tyd dat hulle daar aanland, is almal al vriende, voorspel ons. Ons Lentereise 2020 is ook so te sê vol. Ons het fantastiese groepe bestaande uit 'n verskeidenheid ouderdomsgroepe, vriende, familie en enkelmense in die reise opgeneem. Gaan 'n stunning tyd wees daar.
Ná ons Herfstrippie is ons terug in SA tot einde Maart 2020 waarna ons terugvlieg vir drie maande vir die Lente- en Somerreise.